ROZHODNUTIE KOMISIE
z 2. decembra 2005,
ktorým sa mení a dopĺňa rozhodnutie 2005/62/ES, pokiaľ ide o predĺženie prechodného obdobia pre Cyprus
[oznámené pod číslom K(2005) 4630]
(Iba grécky text je autentický)
(2005/869/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (1), a najmä na jeho článok 24 ods. 6 a článok 32 ods. 1,
keďže:
(1)
V rozhodnutí Komisie 2005/62/ES z 27. januára 2005, ktorým sa stanovujú prechodné opatrenia, ktoré musí Cyprus uplatňovať, pokiaľ ide o likvidáciu alebo spaľovanie alebo zakopanie na mieste živočíšnych vedľajších produktov podľa nariadenia Európskeho parlamentu a Rady (ES) č. 1774/2002 (2), sa ustanovuje prechodné obdobie uplatniteľné do 1. novembra 2005. Toto obdobie má za cieľ umožniť Cypru čas na zber a zneškodňovanie živočíšnych vedľajších produktov.
(2)
Cyprus už informoval Komisiu, že do 1. novembra 2005 nebude mať funkčné systémy na zber a zneškodňovanie a požiadal Komisiu, aby predĺžila platnosť súčasného prechodného opatrenia na ďalšie obdobie 14 mesiacov. Cyprus však poznamenal, že môže byť pripravený implementovať schému v uvedenom termíne a možno ešte pred vypršaním tohto obdobia.
(3)
Je preto potrebné predĺžiť platnosť prechodných opatrení ustanovených rozhodnutím 2005/62/ES na ďalšie obdobie.
(4)
Cyprus by mal Komisiu pravidelne informovať o vývoji, vrátane dokončených opatrení, opatrení, ktoré sa majú dokončiť a časového harmonogramu pre nevykonané kroky. Komisia má v pláne pokračovať v ďalšom monitorovaní situácie na Cypre.
(5)
Cyprus sa zaviazal, že počas predĺženého prechodného obdobia bude naďalej prijímať nevyhnutné opatrenia, aby sa zabránilo ohrozeniu zdravia ľudí, zvierat a životného prostredia podľa nariadenia Komisie (ES) č. 811/2003 z 12. mája 2003, ktorým sa vykonáva nariadenie Európskeho parlamentu a Rady (ES) č. 1774/2002 vo vzťahu k zákazu vnútrodruhovej recirkulácie rýb, zakopávaniu a spaľovaniu vedľajších živočíšnych produktov a určitých prechodných opatrení (3).
(6)
Rozhodnutie 2005/62/ES by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/62/ES sa mení a dopĺňa takto:
1.
V článku 1 ods. 1 sa dátum „1. novembra 2005“ nahrádza dátumom „1. januára 2007.“
2.
V článku 2 sa druhá veta nahrádza takto:
„Cyprus bude 1. februára 2006, 1. mája 2006, 1. augusta 2006 a 1. novembra 2006 pravidelne oznamovať Komisii a ďalším členským štátom správy o vývoji, ktorý dosiahol pri zriaďovaní systému zneškodňovania.“
3.
Článok 3 sa nahrádza takto:
„Článok 3
Toto rozhodnutie sa uplatňuje od 1. januára 2005 do 1. januára 2007.“
Článok 2
Toto rozhodnutie sa uplatňuje od 1. novembra 2005.
Článok 3
Toto rozhodnutie je určené Cyperskej republike.
V Bruseli 2. decembra 2005